**ДЕКЛАРАЦИЯ „ПРОДЪЛЖАВАМЕ ЗАЕДНО“**

**ОБЕДИНЕНИЕ ЗА СПРАВЕДЛИВО ОБЩЕСТВО,**

**В КОЕТО ВСЕКИ Е СВОБОДЕН ДА ОСЪЩЕСТВИ МЕЧТИТЕ СИ**

Ние – представителите на партии, движения, организации и граждани, заставаме зад една обща цел: **Развитие на България като справедлива държава с конкурентна иновативна икономика, висок стандарт на живот и намаляващо неравенство. Тази България изисква образовано, здраво, съзидателно и солидарно общество на свободни и равноправни граждани, които са горди с миналото си, щастливи в настоящето и спокойни за бъдещето**.

Съзнавайки важността на момента, **създаваме настоящата широка платформа за обединение, за да осъществим заедно политиките и каузите на нашите организации.** Заедно можем да върнем справедливостта и да оставим в миналото корупционните модели и свързания с тях застой. Обединението ни около демократични ценности и принципи и общите ни действия ще отключат огромния потенциал на България.

**Съединението прави силата!** Този девиз, изписан на българския герб, посочва пътя, по който можем да осъществим българската мечта - не след години, а сега. **Съединението на всички български граждани, които знаят, че нямат нужда от спасител, а че обединени могат да преобразят държавата и да ни направят „равни с другите европейски народи“**, както ни е завещал Апостола на свободата Васил Левски.

**Затова ние декларираме нашата готовност:**

* да работим България да стане нормална европейска държава с гарантирани права, висок стандарт на живот и източник на гордост за всеки български гражданин;
* да отстояваме истинско демократично бъдеще, в което гражданите да се чувстват свободни, пълноценни и способни да реализират мечтите си;
* да работим за постигане на равенство пред закона за всички и дълбока реформа в прокуратурата;
* да работим за преодоляване на задълбочилите се регионални и социални неравенства;
* да възстановим спокойствието и сигурността в живота на всеки български гражданин;
* да градим България на активните граждани и предприемачите с нови идеи и инвестиции в бъдещето;
* да спрем рекета на институциите и да създадем среда за честния и свободен бизнес;
* да работим за опазване на българската природа, здравословна околна среда и социално справедлив преход към нисковъглеродна икономика;
* да съхраним и популяризираме културно-историческото ни наследство и да развиваме съвременната българска култура;
* да осигурим енергийна независимост на България;
* да осигурим националната сигурност и да модернизираме българската армия;
* да сме пълноправен и достоен партньор в ЕС и НАТО, член на Шенген и еврозоната;
* да превърнем България в мястото, където искаме да отглеждаме децата си и където те мечтаят да живеят и работят.

**Поемаме ясен ангажимент заедно да продължим демократичната промяна и да работим за изграждане на истинско модерно управление.** Наша обща отговорност е да осигурим ясна посока за развитие и да направим следващите конкретни стъпки за реформиране на институциите, за да върнем доверието на гражданите и да модернизираме страната.

**Заедно можем да изградим общото ни европейско бъдеще!**

За „Продължаваме Промяната“: За „Демократична България“: